
Lejtő után hegymenet? - Út a sikeres Európai Uniós pályázatokhoz a Nyugat-dunántúli régióban

Az EU-hoz történő csatlakozásunk óta egyre többen ismerték fel a tényt, hogy a pályázati projektek igénybevételével olyan fejlesztés is megvalósítható, amely támogatás hiányában csupán egy álom maradna. Ennek következtében egyre nagyobb érdeklődés irányul a pályázati projektek elkészítésére és annak megvalósítására.
Szakdolgozatom fő célkitűzése a Nyugat-dunántúli régió pályázati projektjeire vonatkozó sikertényezők,- és kritériumok azonosítása, valamint a siker növelésében szerepet játszó faktorok feltárása, ugyanis az EU-s pályázati projektek eredményesebbé tételéhez meg kell ismernünk a sikeresség megítéléséhez szükséges kritériumokat, illetve fel kell tárnunk, hogy melyek azok a tényezők, amelyek hozzájárulnak a hatékony és eredményes projektszervezéshez,- és annak megvalósításához.
Kutatásom során kitérek az EU csatlakozás, illetve Magyarország gazdasági helyzete által indukált hatásokra, amelyek nem csupán a pályázati aktivitást, hanem a projekt sikerét is befolyásolják.
A Nyugat-dunántúli régió pályázati projektjeire vonatkozó sikertényezőinek feltárása során kiderült, hogy a régió projektszakemberei szerint az önerő előteremtése, a tervezésben előforduló hibák, valamint az időben rendelkezésre álló információ hiánya jelenti a legégetőbb problémát a siker tekintetében. A sikertényezők meghatározásán túlmenően szakdolgozatom feltárta, hogy több éves tapasztalattal rendelkező szakemberek bevonásával, a változások kezelése során nyújtott rugalmassággal, előzetes kockázatmenedzsmenttel, valamint anyagi vagy nem anyagi jellegű ösztönzőkkel növelhető a projekt sikeressége. Meglátásom szerint eredményeim disszeminációjával hozzájárulhatok a Nyugat-dunántúli régió projektszakembereinek eredményesebb munkájához.



